КъБР-м и Iэтащхьэр яIуощIэ
Къэбэрдей-Балъкъэр Республикэм и Iэтащхьэ Къанокъуэ Арсен я щхьэ IуэхукIэ къыхуэкIуахэм ящыщу япэ дыдэ хуэзащ Куба къуажэм щыщ Ныбэжь Ленэ. Илъэс 75-рэ зи ныбжь а цIыхубзым и къуэрылъху ныкъуэдыкъуэ цIыкIуитIыр къыхуэнауэ епIыж.
Къанокъуэ Арсен щIэупщIащ сабийхэр зэрырагъаджэм, псэупIэ и лъэныкъуэкIэ унагъуэм и Iуэху зыIутым. Ныбэжь Ленэ зэрыжиIамкIэ, зыщIэс унэм и щхьэр зэрагъэпэщыжыну хуежьат, ауэ ахъшэр къазэремэщIэкIым къыхэкIыу зэкIэ яхунэмыгъэсу къэнащ. Къанокъуэ Арсен абы ахъшэкIэ дэIэпыкъуну къигъэгугъащ. Апхуэдэу УхуэныгъэмкIэ министерствэм хуигъэуващ щIыIэ мыхъу щIыкIэ унащхьэр зыхуей хуагъэзэн папщIэ Iуэхум и нэIэ тригъэтыну. Фызыжьым республикэм и Iэтащхьэм фIыщIэ хуищIащ, апхуэдэу псынщIэу и лъэIур зэрызэфIигъэкIам папщIэ: «Сэ шэч къытесхьэртэкъым си гугъуехьхэр зэрызэхэпщIыкIынум. Нэхъ япэкIэ уи деж къэкIуахэр къызэчэнджэщат уэ зыпхуэзгъэзэну. Иджы си нэкIэ слъэгъуащ уэ нэхърэ нэхъ гу щабэ зэрыщымыIэр».
КъыкIэлъыкIуэу респуб-ликэм и Iэтащхьэм деж щIыхьэн хуеящ Майскэ къалэм щыщ Къармэ Нэфисэт, ауэ абы щIагъуэу къызэримыкIухьыфым къыхэкIыу Къанокъуэ Арсен деж къэкIуащ и щхьэгъусэ Къармэ Мухьэмэд. Абы жиIащ и щхьэгъусэр илъэс куэд щIауэ зэрысымаджэр, абы зрихьэлIэну хущхъуэхэр ирикъуу къазэрыхуэмыщэхур икIи дэIэпыкъуныгъэ иратыну щIэлъэIуащ. Апхуэдэ лъэIур республикэм и Iэтащхьэм гулъытэншэу къигъэнакъым. Мыгувэу унагъуэм хухахынущ хущхъуэ къащэхун пап- щIэ зыхуеину ахъшэр.
И сабийхэр игъэхъужынымкIэ дэIэпыкъуну лъэ- Iуащ Налшык къалэм щыщ Дыкъуэ Алени. Абы и сабийхэм республикэм и щIыбкIэ къыщримыгъэIэзэу хъунукъым. ЦIыкIухэм я узыншагъэр икIэщIыпIэкIэ зэтеувэжыну ехъуэхъури, КъБР-м и Iэтащхьэм унафэ ищIащ а унагъуэм ахъшэ хухахыну.
Налшык щыщ Мыщхъуэжь Беслъэн зэрыжиIамкIэ, зэкIэ къахуэмыгъуэта щIэпхъаджащIэхэм лагъым къызэрагъэуам къыхэкIыу ар щыпсэу фэтэрым зэраныгъэшхуэ игъуэтащ. Унагъуэм я нэхъыжьым банкым кредит къыIихын хуей хъуащ, я псэупIэр зэригъэпэщыжын папщIэ. Мы унагъуэри зэрыхуэмыщIар къилъытэри (балигъ мыхъуауэ сабиитI исщ, абыхэм я анэр ныкъуэдыкъуэщ), КъБР-м и Iэтащхьэм а унагъуэми дэIэпыкъуну унафэ ищIащ.
Ябгэжьыкъуэ Маринэ Ислъэмей къуажэм къикIащ. ЦIыхуитху зэрыс унагъуэр, къуажэ жылагъуэм и щIыналъэ администрацэм псэупIэмкIэ и комиссэм къызэрилъытамкIэ, хуэмыщIауэ псэухэм ящыщщ. ЦIыхубзым и тхьэусыхафэм едаIуэри, абы ахъшэкIэ дэIэпыкъуну Къанокъуэ Арсен къигъэгугъащ.
